นายกรัฐมนตรี ยืนยัน รัฐบาลแก้ปัญหาโควิด-19 อย่างเป็นระบบไม่ล้มเหลว
การอภิปรายไม่ไว้วางใจในช่วงบ่ายที่ผ่านมา ส.ส.ฝ่ายค้าน ยังเน้นอภิปรายที่นายกรัฐมนตรีเกี่ยวกับการแก้ปัญหาโควิด-19 ที่ผิดพลาดสร้างผลกระทบต่อเศรษฐกิจและสังคม โดย พลเอก ประยุทธ์ จันทร์โอชา นายกรัฐมนตรี ชี้แจงต่อที่ประชุมสภาผู้แทนราษฎรโดยยืนว่า การทำงานของรัฐบาลเพื่อแก้ปัญหาทั้งการเกษตร รวมถึงวิกฤตโรคโควิด-19 เป็นไปอย่างมีขั้นตอนและเป็นระบบ การกำหนดมาตรการการป้องกันโรคและลดการแพร่ระบาดต้องฟังแพทย์ ทั้งนี้ ยอมรับว่าการท่องเที่ยวมีผลกระทบมาก โดยปี 2564 คาดว่า จะมียอดนักท่องเที่ยวต่ำกว่าล้านคน พร้อมระบุมีผู้เสียชีวิตจากโควิด-19 เพียงคนเดียวตนเองก็ไม่มีความสุข ส่วนข้อกล่าวหาที่ว่าเอื้อประโยชน์นายทุนนั้น ยืนยันว่าไม่เป็นความจริงเพราะไม่มีเจรจานอกรอบ นายกรัฐมนตรี ยังชี้แจงข้อกล่าวหาการบริหารประเทศผิดพลาดล้มเหลวและไม่มีผลงาน ว่า ขอให้ไปดูรายงานของธนาคารโลกและกองทุนการเงินระหว่างประเทศ (ไอเอ็มเอฟ) ซึ่งชื่นชมประเทศไทยที่สามารถช่วยเหลือประชาชนได้แบบก้าวกระโดดและระดับหนี้สาธารณะของไทยรักษาไว้ที่ร้อยละ 60 แต่ประเทศอื่นทั่วโลกอยู่ที่ร้อยละ 99 สำหรับการกู้เงินของรัฐบาล ยืนยันดำเนินการภายใต้การรักษาวินัยการเงินการคลังนำมาใช้เพื่อช่วยประชาชนจากวิกฤติโควิด-19 ที่เกิดขึ้น ถึงมือประชาชนกว่า 42 ล้านคน